Per què van matar Jesús? Ens preguntem per les causes *històriques* de la seva mort. Deixem l’explicació que en dóna la fe per a un altre moment.

Un episodi important que pot donar raó de per què es van voler treure Jesús d’enmig és el de l’expulsió dels mercaders del temple. En donen testimoni els quatre evangelis, la qual cosa va a favor de la seva historicitat. El podem llegir a:

* Mt 21,12-17
* Mc 11,15-19
* Lc 19,45-48
* Jn 2,13-22

Cal tenir en compte també que, a partir d’aquest fet, es va fer més urgent el desig de matar Jesús. De fet, aquesta acusació va ser fonamental en el procés contra Jesús (“*aquest va dir que destruiria el temple i el reconstruiria en tres dies...*” –deien els testimonis)

Com explicar aquest accés d’ira de Jesús? Es tracta de la voluntat de demostrar que Jesús era un home com nosaltres –i, per tant, que també podia sentir ira? O d’un enfrontament amb gent dolenta i que feia coses dolentes? Segurament hi ha més que tot això...

En el temple de Jerusalem hi havia

* l’atri dels gentils, on hi podia entrar tothom, jueus i no jueus;
* l’atri de les dones, on només hi podien entrar les dones jueves;
* l’atri dels creients, on només hi podien entrar els creients jueus que complien aquestes condicions: tenir un mínim de 12 anys, no tenir cap defecte físic i trobar-se en estat de puresa legal; finalment,
* el *sancta sanctorum*, on només hi podia entrar el gran sacerdot i només un cop l’any –la festa de la Purificació, el *Yom Kippur*.

A l’atri dels gentils s’hi canviaven monedes i s’hi venien animals per al sacrifici, degudament sotmesos a la normativa de la purificació legal. Al temple de Jerusalem no hi podia entrar res d’impur, és a dir, res que no fos jueu al cent per cent.

Jesús entra al temple i bolca les taules dels canvistes i les taules on es venen els animals per als sacrificis. En interpretar l’acció de Jesús, els evangelistes sinòptics (Mt, Mc i Lc) citen Is 56,1-7 i Jr 7,1-11[[1]](#footnote-1). El missatge transmès pels profetes és

* no hi ha privilegis. L’accés a Déu és obert a tothom. També els estrangers i als eunucs que obren el bé poden acostar-se a Déu perquè Ell se’ls estima;
* el més important és practicar la justícia en favor dels més desfavorits
* i, si de privilegis cal parlar, aleshores els privilegiats són els últims i els marginats

Pel que fa a Jn, l’evangelista cita Zac 14,20-21[[2]](#footnote-2). Tot és sagrat i consagrat a Jahweh. Déu és a tot arreu. No hi ha divisió entre sagrat i profà (cf., també Ap 21,22-23[[3]](#footnote-3): a la nova Jerusalem no hi haurà temple)

Tot això sembla anar en contra de pilars fonamentals de la fe jueva –o de la manera com la interpretaven i la vivien

* Déu és u... “Escolta, Israel, el Senyor és el nostre Déu. El Senyor és u. Estima’l amb tot el cor, amb tota l’ànima, amb tot el teu ésser...”. Certament: no podem divinitzar tantes coses que absolutitzem... Però la unitat no vol dir uniformitat. I això vol dir: el qui es diferent[[4]](#footnote-4), el qui no és com nosaltres no és una amenaça que cal eliminar, menystenir, ignorar... Déu se l’estima –i potser amb preferència perquè pateix i per la seva condició de víctima...
* Déu és amb nosaltres... Sí, és l’*Emmanuel*, el Déu-amb-nosaltres... però no perquè el puguem manipular (un “déu” manipulat no és Déu) i perquè en fem el que ens doni la gana, tot divinitzant-nos a nosaltres mateixos. En tot cas, Déu és amb nosaltres perquè nosaltres estiguem amb qui més ens necessita;
* Déu és al temple, sí, i en les nostres pregàries (perquè cal pregar!) i actes de culte... però també a tot arreu (no el podem “encabir” en les quatre parets d’un temple amb la secreta esperança que no ens “faci nosa” en el dia a dia)

Això

* o és veritat (i, en aquest cas, cal canviar la nostra manera de comportar-nos amb Déu i amb el proïsme)
* o és fals (i, en aquest cas, Jesús fóra un fals profeta. I, segons la llei jueva, cal matar-lo –segons Dt 18,18-20[[5]](#footnote-5))

De fet, a Jesús el maten per “blasfem”. La blasfèmia és molt més que dir “renecs” o “paraulotes”. Ser blasfem es parlar malament de Déu, en el sentit de no dir la veritat sobre Déu. Al Pare nostre resem: “sigui santificat el vostre Nom”. I, com que per al jueu, el nom representa al màxim la realitat, demanem que la realitat de Déu (el que Déu és de veritat) no sigui desfigurada, falsejada[[6]](#footnote-6), etc.

L’acusació de blasfèmia es va canviar en l’acusació de ser un “subversor de l’ordre establert” i així els romans van poder executar Jesús, clavant-lo a la creu

***Per a la reunió de grups***

* Ens adonem que el procés contra Jesús és també un procés a la nostra manera d’entendre o d’acostar-nos a Déu i al proïsme?

***Nota important***

Cal ***no oblidar*** una cosa: si el procés contra Jesús és també un procés a la nostra manera de relacionar-nos amb Déu i amb el nostre proïsme, tot i així, ***molt més important que tot això*** és ser conscients que Jesús viu la seva passió ***des del seu immens amor envers nosaltres.*** “M’ha estimat i s’ha entregat per mi” (Gàlates 2,20) –diu sant Pau. I també: “on el pecat ha estat molt gros, l’amor de Déu ha estat molt més gros encara” (Romans 5,20). Això podria donar peu a la nostra pregària agraïda...

***Propera trobada***

***15 de febrer***

1. Trobareu aquests textos a les pàgines 81-83 del llibre de Bustos [↑](#footnote-ref-1)
2. Trobareu aquest text a les pàgines 85-86 de llibre de Bustos [↑](#footnote-ref-2)
3. Trobareu aquest text a les pàgines 76 i 87 de llibre de Bustos [↑](#footnote-ref-3)
4. Avui podríem parlar, per exemple, dels refugiats, dels immigrants, etc. [↑](#footnote-ref-4)
5. Trobareu aquest text a la pàgina 88 del llibre de Bustos [↑](#footnote-ref-5)
6. Sobre la santificació del Nom de Déu, es poden rellegir les pàgines 57-59 de llibre de Bustos [↑](#footnote-ref-6)